1. Il-linja politika ġdida fjamanta tal-Oppożizzjoni hija ċara, u f'dan ċerta. Tara l-ħin kollu l-poplu x'jaf li huwa tajjeb, x'inhuwa jaħdem u ddaħħal id-dubji dwaru. Għax ilkoll nafu kemm fil-fatt huwa faċli ddaħħal id-dubju f'moħħ dak li jkun. Anki dawk li huma l-iktar għorrief, isibu ruħhom jitfixklu fuq dan. Il-bniedem għandu il-limitazzjonijiet tiegħu, jaf li ma jafx kollox u proprju għalhekk li mhux tant diffiċli li ddaħħallu dak il-fellus qawwi u b'saħħtu msemmi u magħruf bħala "id-dubju". 2. Wieħed jifhem din l-istrateġija kostanti u fuq kollox. Jifhimha proprju għax il-partit tal-Oppożizzjoni jrid jixħet id-dawl tal-attenzjoni mhux fuq dak li beħsiebu u kapaċi jwettaq hu, imma fuq ħidmet il-Gvern. Meta dan il-partit jattakka, tkun ċert li qed jagħmel dan għax l-affarijiet huma tajbin. Iċ-ċertezza li toħroġ dejjem iktar qawwija ġejja minn dan. Jippruvaw iċekknu s-sewwa. Iridu jġibu lil kull persuna bl-indottrinazzjoni u strateġiji tas-soltu. Jibdew jaħsbu l-kontra ta' dak li jafu li hija ċertezza. Tiskanta kemm nies jerġgħu jistaqsuk domandi li t-tweġibiet jafuhom diġà, proprju biex ineħħu d-dubji minn rashom. 3. Avolja dan huwa Gvern li ħadem ħafna – wieħed li rnexxielu jasal fejn oħrajn ma waslux u minkejja dan hemm min irid jipprova jkerrħu. Tiskanta kif barra minn xtutna jagħtuna l-kredtu li jixirqilna, mentri hawn fostna rridu nitmaqdru, nifflaġellaw ruħna u nitkasbru. Xi gwadan nistgħu nieħdu, ilkoll bħala poplu, li niċħdu l-verità u l-fatti? Għax dak kollu li hemm tajjeb għandu minflok jiġi rikonoxxut u mhux dubitat. Il-pedamenti li għandu jibni fuqhom kull Gvern li jrid ir-rispett tal-pajjiż huma bbażati fuq dak li huwa verament sod u tajjeb. Biss, nafu li l-Oppożizzjoni tant m'għandhiex ideat ġodda u tajba li taf li tista' tieħu l-poter biss jekk tkun ċerta fid-dubju. 4. Ngħid iktar dan għax jekk hemm żewġ pedamenti sodi, fost oħrajn li din il-leġislatura għandha, huma preċiżament ix-xogħol u s-saħħa. Forsi hemm bżonn iktar li n-nies ikunu jafu li hemm kuntrast qawwi bejn dak li seħħ f'pajjiżi oħra Ewropej u dak li ġara għandna. Kemm persuni tilfu x-xogħol u kemm l-ekonomiji qed isibu diffikultajiet biex jiċċaqilqu 'l quddiem u jkabbru dak li ċkien. Għall-kuntrarju, aħna żidna sija fil-postijiet tax-xogħol, kif ukoll fl-investiment barrani hawn. Mertu ta' ħidmet il-Ministru Tonio Fenech, żammejna ċari l-prijoritajiet tal-pajjiż. Bniedem li nafu fl-esperjenza diretta tiegħi bħala ħawtiel, iffukat u deċiż, żamm il-finanzi taħt kontroll u żied l-ekonomija. Ma qagħadx jiddubita imma kien ċar u dirett f'dak li kellna u għad għandna bżonn u għalhekk hemm suċċess evidenti. Tant l-Oppożizzjoni taf b'dan li trid tiddubita. 5. Fid-dubju tal-kliem tal-Oppożizzjoni hemm, fuq in-naħa l-oħra, iċ-ċertezza. Dik li kull darba li kien hemm il-partit tal-Oppożizzjoni fil-Gvern, ix-xogħol naqas drastikament. Dawn huma l-fatti. Kull min irid jaqra u jfittex jaf li jekk hemm settur li ma rnexxewx fih kien proprju dan. Ma hemmx dubju fuqu, imma hemm iċ-ċertezza. Jgħidu x'jgħidu fuq it-tajjeb ta' ħaddieħor, ilkoll nafu li huma m'għandhomx din l-abbiltà. Ma jistgħux iressqu fatti differenti. Jistgħu biss imaqdru, jiddubitaw. 6. L-istess fis-saħħa. Il-livell għoli li ngawdu hawn iġib l-għira ta' popli oħra. Kull min, bħali, miss mas-servizz dirett u mogħti jaf li huwa professjonali u ta' livell għoli mmens. Il-fatti dawk huma. Il-Ministru Joe Cassar, bil-moħħ ċar u bl-umiltà kostanti tiegħu, rnexxielu jkompli jċaqlaq 'il quddiem b'passi kuraġġużi u kbar fuq dak li sar minn dawk ta' qablu. Solva kwantità ta' problemi u mexxa fid-diffikultajiet li kull sistema medika tħabbat wiċċha magħhom. Ilkoll nafu li dak li għamel dan il-Gvern, ħaddieħhor ma kienx kapaċi jwettqu. L-Oppożizzjoni minflok trid li anki dawk kollha li ma' kull ġurnata jieħdu servizz b'xejn u tajjeb, jiddubitaw minn dak li ħadu. 7. F'dan is-sajf mimli sħana u riħ isfel politiku, ninsab ċert li ser nibqgħu nisimgħu aktar vuċijiet ta' dubju. Biss, ilkoll għandna nżommu f'moħħna, l-ewwel, li iktar ma jriduna niddubitaw, iktar għandna nkunu ċerti f'dak li sar tajjeb u t-tieni, li quddiem Gvern li jaf x'inhuwa jagħmel, l-Oppożizzjoni għadha m'għandhiex ċertezza ta' dak li trid, imma d-dubju ta' dak li hija.
Iċ-ċertezza tad-dubju